45 से 60 साल उम्र के महिला-पुरुषों को मिलेगा लाभ; सालाना इनकम 1.80 लाख से कम होना जरूरी
हरियाणा में 45 से 60 साल तक अविवाहित पुरुष एवं महिला को पेंशन देने की सरकार तैयारी कर रही है। इस अनोखी योजना पर सरकार करीब एक माह के अंदर फैसला लेगी। सीएम पहले ही CMO के अधिकारियों के साथ इस पर चर्चा कर चुके हैं।
हरियाणा में जल्द ही कुंवारों को पेंशन मिलेगी। जनसंवाद कार्यक्रम के दौरान 60 साल के अविवाहित बुजुर्ग की मांग पर CM मनोहर लाल खट्‌टर ने यह फैसला लिया है। इसका फायदा 45 से 60 साल तक के अविवाहित पुरुषों और महिलाओं को मिलेगा।
पेंशन उन्हीं कुंवारों को मिलेगी, जिनकी सालाना इनकम 1.80 लाख से कम होगी। CM ऑफिस की तरफ से तैयार रिपोर्ट के मुताबिक इस स्कीम से राज्य के सवा लाख कुंवारों को पेंशन का लाभ मिलेगा।
इस पर CM की अफसरों के साथ मीटिंग हो चुकी है। एक महीने के भीतर हरियाणा सरकार इस स्कीम को लागू करने की तैयारी में है। स्कीम लागू होने के बाद हरियाणा ऐसा करने वाला पहला राज्य होगा।
पेंशन के रूप में मिल सकते हैं 2750 रुपए 
हरियाणा में अभी बुढ़ापा, विधवा, दिव्यांग पेंशन दी जाती है। बौने लोगों और किन्नरों को हरियाणा सरकार आर्थिक मदद देती है। इसके साथ ही सिर्फ बेटियों वाले माता-पिता में से किसी एक का निधन होने पर 45 से 60 साल तक आर्थिक मदद के रूप में 2,750 रुपए दिए जाते हैं। सरकारी सूत्रों के मुताबिक कुंवारों को भी सरकार 2,750 रुपए पेंशन दे सकती है।
10 सालों में 38 अंक सुधरा लिंगानुपात
हरियाणा में कुंवारों के लिए पेंशन शुरू करने को यहां के बिगड़े लिंग अनुपात से भी जोड़कर देखा जा रहा है। जो पहले काफी खराब रहा है। हालांकि पिछले 10 सालों में हरियाणा के लिंग अनुपात में 38 अंकों का सुधार आ चुका है। साल 2011 में प्रदेश का लिंगानुपात 879 था, लेकिन अब 2023 में एक हजार लड़कों के पीछे लड़कियों की गिनती बढ़कर 917 हो गई है।
हरियाणा में 1 लाख से ज्यादा हैं दूसरे राज्यों की बहुएं
2020 में यह बात सामने आई थी कि हरियाणा में एक लाख 35 हजार लड़कियां जो अब उम्रदराज हो चुकी हैं, ऐसी हैं, जो पश्चिम बंगाल, असम, केरल, बिहार, उत्तर प्रदेश, मध्य प्रदेश और उत्तराखंड से खरीदकर लाई गई थीं।
कुछ लड़कियां सीधे खरीदी गईं तो कुछ दिल्ली के रास्ते हरियाणा पहुंचीं। पिछले तीन सालों से पुलिस रिकॉर्ड में ऐसे कुछ ही मामले दर्ज हुए हैं लेकिन अभी भी यह सिलसिला जारी है।
विधवा की तरह गरीब विधुर को भी पेंशन देने पर विचार
हरियाणा में अविवाहितों के साथ ही गरीब विधुर को पेंशन देने पर विचार किया जा रहा है। हर राज्य में पति की मौत के बाद पत्नी को विधवा पेंशन के रूप में आर्थिक मदद की जाती है। इस राशि के जरिए वह सम्मान से रह सकती है। इसलिए पुरुषों को भी सरकार विधुर पेंशन देने पर विचार कर रही है।
ये खबर भी पढ़ें...
हरियाणा में बढ़ेगी बुढ़ापा पेंशन: 250 रुपए की बढ़ोतरी तय; 18 लाख को मिलेगा लाभ; दिसंबर तक ऐलान 
हरियाणा के 18 लाख बुजुर्गों को मुख्यमंत्री मनोहर लाल बड़ी राहत देने की तैयारी कर रहे हैं। सीएम बुढ़ापा पेंशन में एक बार फिर 250 रुपए की बढ़ोत्तरी करने जा रहे हैं। मुख्यमंत्री ने इसके संकेत दिए हैं। उन्होंने कहा है कि वह छह महीने के भीतर राज्य में 3000 रुपए बुढ़ापा पेंशन कर देंगे (पूरी खबर पढ़ें)